โนมูระเผยยอดซื้อขายกองทุนเติบโต64%
CNS เผยนักลงทุนซื้อขายกองทุนผ่านบริษัทยอดพุ่ง 63% ลูกค้าเพิ่ม 24% ตั้งเป้าปีนี้โต 3,000 ล้านบาท
18 ก.พ. 2558

CNS เผยนักลงทุนซื้อขายกองทุนผ่านบริษัทยอดพุ่ง 63% ลูกค้าเพิ่ม 24% ตั้งเป้าปีนี้โต 3,000 ล้านบาท
นายรุ่งโรจน์ แก้วกาญจนา ผู้อำนวยการฝ่ายวางแผนและพัฒนาผลิตภัณฑ์ บริษัทหลักทรัพย์ โนมูระ พัฒนสิน เปิดเผยว่า ปีที่ผ่านมาบริษัทได้ปรับปรุงบริการซื้อขายกองทุนรวมแบบครบวงจรผ่านระบบ iFund ให้สะดวกสบายและตอบโจทย์ลูกค้ามากขึ้น ส่งผลให้ขนาดสินทรัพย์กองทุนรวมภายใต้การดูแล (เอยูเอ็ม) ณ สิ้นปี 2557 มีมูลค่าการซื้อขายกองทุนรวมเพิ่มขึ้น 63% และขยายฐานลูกค้ากองทุนรวมเพิ่มขึ้น 24%
สำหรับปัจจัยที่ทำให้เอยูเอ็มเติบโตเกินเป้า มาจากพฤติกรรมของนักลงทุนที่เริ่มเปลี่ยนแปลง มีความรู้เรื่องการลงทุนมากขึ้น และมองหากองทุนที่ให้ผลตอบแทนที่ดีและสม่ำเสมอ จึงต้องการผู้ให้บริการซื้อขายกองทุนรวมที่มีกองทุนจากหลากหลาย บลจ. เพื่อเปรียบเทียบหากองทุนที่ดีที่สุด
นอกจากนี้ บริษัทยังนำเสนอข้อมูลกองทุนรวมได้ครบถ้วน ทั้งการจัดอันดับกองทุนรวมของมอร์นิ่งสตาร์ และบทวิเคราะห์กองทุนรวมรายสัปดาห์ เพื่อให้ผู้ลงทุนมีข้อมูลเพียงพอใช้ประกอบการตัดสินใจในการลงทุน
“เรายังเป็น บล.เดียวในไทยที่ซื้อขายกองทุนรวมครบทุก บลจ. รวมถึง บลจ.บัวหลวง ที่ทำผลงานกองทุนหุ้นได้ดี” นายรุ่งโรจน์ กล่าว
สำหรับตลาดกองทุนรวมในปี 2557 เติบโต 24% มาจากกองทุนตราสารหนี้ที่โต 55% ส่วนปีนี้ตลาดน่าจะเติบโตใกล้เคียงกัน แต่ต้องจับตาการระดมเงินฝากของธนาคารจะรุนแรงหรือไม่ พร้อมทั้งมองว่าในปีนี้นักลงทุนจะหันมาสนใจกองทุนต่างประเทศมากขึ้น ทั้งตราสารหนี้และหุ้น
นายรุ่งโรจน์ กล่าวว่า ในปีนี้บริษัทตั้งเป้าขนาดเอยูเอ็มเพิ่มขึ้น 54% หรือประมาณ 3,000 ล้านบาท เน้นขยายฐานลูกค้าจากกองทุนตราสารหนี้ กองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) โดยใช้ 3 กลยุทธ์หลัก คือ 1.นำเสนอผลิตภัณฑ์ที่หลากหลาย 2.ขยายช่องทางการขายให้เข้าถึงนักลงทุน และเพิ่มช่องทางใหม่บริการซื้อขายกองทุนผ่านตัวแทนอิสระ และ 3.การสื่อสารที่เข้าถึงนักลงทุน และจัดสัมมนาให้ความรู้เรื่องการจัดพอร์ตการลงทุน